J e g y z ő k ö n y v

**Készült:** a Bezenye Községi Önkormányzat Képviselő-testületének 2023. február 21. napján 17:00 órakor a bezenyei Önkormányzati Hivatal tanácstermében megtartott ülésén

**Jelen vannak:** a jelenléti ívben felsoroltak

Márkus Erika polgármester köszönti a megjelenteket, az ülést 17:02 órakor megnyitja. Megállapítja, hogy az ülés határozatképes, mivel mind a 7 megválasztott képviselő jelen van. Az ülés jegyzőkönyvének hitelesítésére Kammerhofer Lívia és Nusser Györgyné képviselőket kéri fel.

A polgármester javaslatával a képviselő-testület *egyhangúlag* egyetért.

A polgármester elmondja, hogy a meghívó tartalmazza a napirendi pontokat, megkérdezi, hogy észrevételt kíván-e tenni valaki.

Mivel észrevétel nem érkezett, a polgármester szavazásra bocsátja a meghívó szerinti napirendi javaslat elfogadását.

A képviselő-testület *egyhangúlag, 7 igen szavazattal* az alábbi határozatot hozza:

**18/2023. (II. 21.) határozat**

Bezenye Községi Önkormányzat képviselő-testülete a 2023. február 21-i ülésén az alábbi napirendi pontokat tárgyalja:

1. Tájékoztatás az előző testületi ülés óta hozott intézkedésekről, eredményekről

Előterjesztő: Márkus Erika polgármester

1. Százszorszép Óvoda 2022/2023-as tanév I. félévi beszámolója

Előterjesztő: Márkus Erika polgármester

1. Százszorszép Óvoda felvételi körzetének meghatározása

Előterjesztő: Márkus Erika polgármester

1. Az Önkormányzat 2023. évi költségvetési rendelete (II. olvasat)

Előterjesztő: Márkus Erika polgármester

1. A polgármester 2023. évi szabadságütemezésének jóváhagyása

Előterjesztő: dr. Gáli Péter jegyző

1. Bezenye SE 2022. év II. félévi beszámolója

Előterjesztő: Márkus Erika polgármester

1. A közterület használat szabályairól szóló rendelet módosítása

Előterjesztő: Márkus Erika polgármester

1. Mosonmagyaróvári Térségi Társulás megállapodás módosítása

Előterjesztő: Márkus Erika polgármester

1. Leader csatlakozási megállapodás

Előterjesztő: Márkus Erika polgármester

1. Leader művelődési ház belső felújítás projektindítási munkálatok megkezdése

Előterjesztő: Márkus Erika polgármester

1. TOP\_PLUSZ-1.2.1 Élhető települések projektindítási munkálatok megkezdése

Előterjesztő: Márkus Erika polgármester

1. TOP\_PLUSZ-1.2.3 Belterületi utak fejlesztése projektindítási munkálatok megkezdése

Előterjesztő: Márkus Erika polgármester

1. Kistérségi Egészségmegőrző Program szerződéstervezet jóváhagyása

Előterjesztő: Márkus Erika polgármester

1. Az önkormányzat képviselete a 3012368959 számú szabálytalansági döntés jogorvoslatának ügyében

Előterjesztő: Márkus Erika polgármester

1. TSZ területén tervezett lakópark környezeti vizsgálata

Előterjesztő: Márkus Erika polgármester

Felelős: Márkus Erika polgármester

Határidő: azonnal

1. **napirendi pont**

Polgármesteri beszámoló az SzMSz 6. számú melléklete szerint

Bezenye Községi Önkormányzat képviselő-testülete 2022. november 29-i ülésén az SZMSZ módosítását fogadta el, melynek 6. számú melléklete a következőket tartalmazza:

A képviselő-testületi ülés szóbeli tájékoztatójának kötelező elemei a következők:

- az előző képviselő-testületi ülés óta, polgármesteri hatáskörben hozott döntéseinek ismertetése

- az előző képviselő-testületi ülés óta történt, az önkormányzatot érintő megbeszéléseiről beszámoló

- folyamatban lévő beruházások és pályázatok készültségi és pénzügyi állapota

- aktuálisan lezárt beruházások és pályázatok ismertetése

- általános pénzügyi helyzet ismertetése

- tájékoztató a befolyt és elmaradt adókról

- válaszadás a Képviselő-testület tagjai által az előző héten feltett írásbeli kérdéseire

A tájékoztató az SZMSZ szerint szóban történik. A polgármester elmondja, hogy a VP Külterületi utak projekttel kapcsolatosan a szabálytalansági döntést az EUs és Nemzeti támogatások Jogorvoslati főosztálya helybenhagyta. Sajnos 34 millió forint tőke, és a kamatok megfizetésére kötelezve az önkormányzatot. Ez sajnos komoly problémát fog okozni a költségvetésben. A szennyvíztisztító felé vezető útra az előző faluvezetés közel 100 millió forintot fizetet ki. A pályázat egy részét, 34 millió forintot a pályázati összegből használták fel. Az út kivitelezését a hatóságok nem tartották megfelelőnek, így eljárás indult az ügyben. Önkormányzati választások után a jelenlegi testület már az eljárás megindultába csöppent bele, és most jött meg a jogerős szabálytalansági döntés. Dr. Domsich Martina ügyvéddel a 2023.02.23-án 14.00 órai időpontban tudnak egyeztetni.

A bölcsőde alapjai készülnek. Az ünnepélyes alapkőletétel március 10-én lesz, melyről a meghívót most adták át.

Az ipari park értékesítésre az ajánlattételi határidőig nem érkezett ajánlat. A meghirdetett ingatlanok piaci értéke a forgalmi értékbecslésben szereplők szerint nettó 4.580 Ft/m2-ben került meghatározásra. Érdemes lenne átgondolni, hogy milyen áron kerüljön ismét kiírásra, betartva a jogi kereteket.

A Beonstaal Bauw kft képviseletében Lévai Ferenc ügyvezető küldött levelet, mely kiosztásra került. Lévai Úr tájékoztatása szerint 2024. évben befejezi munkálatait Karcagon, majd azt követően kezdi meg a beruházást a Bezenyén vásárolt területeken.

A Belügyminisztériumtól és az Országos Mentőszolgálattól is megkaptuk az ügyeleti átszervezéssel kapcsolatos közleményt. Győr-Moson-Sopron Vármegyében az Országos Mentőszolgálat látja el az ügyeletet, amely abból áll, hogy hétköznap 16 és 22 óra között, szombat – vasárnap pedig 8 és 14 óra között lesz háziorvosi ügyelet a Karolina kórházban, egy egy beléptetési pontos ügyelet, ami azt jelenti, hogy a mentőszolgálat fogja a köztes időben ellátni az ügyeletet. Egy központi számot, a 1830-at kell hívni, mely számon vagy szakszerű tanácsot kap a hívó, vagy kiküldik a sürgősségi ügyeleti autót, vagy életveszély esetén a mentőt fogják kiküldeni. A gyermekügyelet a győri kórházban lesz, Mosonmagyaróváron nem.

A rendelő parkoló munkálatai és a papréti kultúrház felújítási munkálatai folyamatban vannak.

A közlekedési törvény a közutak biztonságos üzemeltetése érdekében az önkormányzati utakon a forgalmi rend kialakításának és folyamatos ellenőrzésének kötelezettjeként a képviselő testületet nevesíti. A 20/1984 KM sz. rendelet pedig az útkezelők számára kötelezően elírja, hogy aktuálisan, de legalább 5 évenként az úthálózat forgalmi rendjének felülvizsgálatát végezzék el. A szabályozások alapvető indokai az útépítésekkel, a közlekedés-biztonsággal és a baleset-megelőzéssel összefüggően jelentkeznek. Kéri a képviselő-testületet és a bizottságok tagjait, hogy tegyék meg írásban az észrevételeiket, javaslataikat február végéig, hogy tudják tárgyalni az áprilisi ülésen.

A kormány tájékoztatta az önkormányzatot az energia-áremelkedés hatásainak enyhítése érdekében meghozott intézkedésekről. A közvilágítás és az óvoda működésére kiegészítő támogatás kerül kiutalásra.

A 2023. január 24-én megtartott testületi ülésen, az energiatakarékosság kapcsán, a közvilágítás későbbi bekapcsolása és korábbi kikapcsolása tárgyban kerestük meg az E-ON szolgáltatót, a Mosonmagyaróvári Rendőrkapitányságot és a Magyar Közútkezelőt. A közútkezelő válaszából idéz. A közvagyon biztonságát célzó közvilágítást a települési önkormányzatok által kötelezően ellátandó, közszolgáltatások körébe sorolja a Magyarország helyi önkormányzatairól szóló 2011. évi CLXXXIX. törvény. A közvilágítás létesítésének és üzemeltetésének szempontjait a 20/1989. KM rendelet szabályozza, a települési önkormányzatokat jelöli meg. Kimondottan a gyalogátkelőhelyeket, illetve a gyalogos közlekedés elemeit kell megfelelő burkolattal, vízelvezetéssel és világítással ellátni. A kormány 449/2022. rendelete a veszélyhelyzet idején a települési önkormányzatok hatáskörébe adta, hogy mi legyen a közvilágítással. A Közútkezelőtől kapott információ szerint a közvilágítás hiánya miatt bekövetkezett balesetekkel, károkkal kapcsolatosan a társaságuk nem kíván felelősséget vállalni, illetve az említett kormányrendeletben foglaltak betartását kiemelten fontosnak tartja közlekedésbiztonsági szempontból, ezért az országos közúthálózathoz tartozó utak, lakott területek szakaszain a közvilágítás teljes vagy szakaszos, illetve részleges megszüntetéséhez hozzájárulni nem áll módjukban. Ez csak és kizárólag akkor lehetséges, ha az önkormányzat teljes vagyoni felelősséget vállal. Többlettámogatást kapott az önkormányzat a közvilágításra, a polgármester úgy gondolja, hogy át kellene gondolni, hogy az a fél órányi közvilágítás csökkentés az önkormányzat felelősségére megéri-e figyelembe véve, hogy az állami normatívába csökkentés nélkül is belefér az ezzel kapcsolatos kiadás.

A Pénzügyi Bizottság elnöke kérésére tájékoztatja a testületet, hogy a Tájház felújításra érkezett összegek a következők voltak. 5,4 millió érkezett 2022.05.30-án, 5,4 millió forint érkezett 2022.09.22-én és 7,2 millió forint érkezett 2022.11.09-én.

Indikatív ajánlatot kértek a helyi védettség alatt álló Wurcz sírhely felújítására. A tájház avatóra szeretnék, ha a felújítás elkészülne, méltó módon kifejezve a falu háláját. Az indikatív ajánlat bruttó 342 ezer forint, így szükséges lesz 3 ajánlat kérése.

Szakos Géza képviselő jelzi, hogy amennyiben még nem történt meg, a polgármester szíveskedjen bekérni az utak tervezésére az árajánlatokat.

Mivel több kérdés, észrevétel nem érkezett, a polgármester szavazásra teszi fel a beszámoló elfogadásáról szóló határozati javaslatot.

A képviselő-testület *egyhangúlag, 7 igen szavazattal* az alábbi határozatot hozza:

**19/2023. (II. 21.) határozat**

Bezenye Községi Önkormányzat Képviselő-testülete az SZMSZ 6. számú melléklete szerinti szóbeli beszámolót elfogadja.

Felelős: Márkus Erika polgármester

Határidő: azonnal

1. **napirendi pont**

Százszorszép Óvoda 2022/2023-as tanév I. félévi beszámolója

Márkus Erika polgármester köszönti Rábelné Bors Judit óvodavezetőt, majd ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a Humán Bizottság a beszámolót megtárgyalta, felkéri az óvodavezetőt, hogy néhány gondolattal vezesse be a beszámolót.

Rábelné Bors Judit óvodavezető kérdezi, hogy amennyiben a Humán Bizottság tárgyalta, van-e kérdésük az írásos beszámolóval kapcsolatosan.

A polgármester megköszöni az óvoda valamennyi dolgozójának a munkáját, mert egy széleskörű beszámolót kaptak. Neki az tűnt fel, hogy 16 gyermek tanköteles, és ebből 4 gyermek készül a helyi általános iskolába. Kérdezi, hogy mi ennek az oka.

Az óvodavezető elmondja, hogy a 16 gyermekből 6 fő szlovák állampolgár, 1 gyermek továbbra is az óvodában marad, 3 gyermek pedig Mosonmagyaróvárra készül iskolába, mivel a testvéreik is oda járnak.

A polgármester megköszöni a tájékoztatást, és felkéri a Humán Bizottság elnökét az elhangzottak ismertetésére.

Nusser Györgyné bizottsági tag elmondja, hogy a Humán Bizottság ülését az elnök asszony akadályoztatása miatt ő vezette. A bizottság a Százszorszép Óvoda 2022/2023-as tanév I. félévi beszámolóját tárgyalta, egyhangúlag elfogadta, és a képviselő-testületnek elfogadásra javasolja.

A polgármester megköszöni a tájékoztatást, és kérdezi, hogy van-e kérdés, észrevétel.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 7 igen szavazattal* az alábbi határozatot hozza:

**20/2023. (II. 21.) határozat**

Bezenye Községi Önkormányzat képviselő-testülete a Százszorszép Óvoda 2022/2023-as tanév I. félévi beszámolóját a melléklet szerinti tartalommal elfogadja.

Felelős: Márkus Erika

Határidő: azonnal

1. **napirendi pont**

Százszorszép Óvoda felvételi körzetének meghatározása

Márkus Erika polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a Humán Bizottság a beszámolót megtárgyalta, felkéri a bizottság elnökét az elhangzottak ismertetésére.

Nusser Györgyné bizottsági tag elmondja, hogy a Humán Bizottság a Százszorszép Óvoda felvételi körzetének meghatározásáról szóló napirendet tárgyalta, a határozati javaslatot egyhangúlag elfogadta, és a képviselő-testületnek elfogadásra javasolja.

A polgármester megköszöni a tájékoztatást, és kérdezi, hogy van-e kérdés, észrevétel.

Mivel kérdés, észrevétel nem érkezett, a polgármester szavazásra teszi fel a Százszorszép Óvoda felvételi körzetének meghatározásáról szóló határozati javaslatot.

A képviselő-testület *egyhangúlag, 7 igen szavazattal* az alábbi határozatot hozza:

**21/2023. (II. 21.) határozat**

1. Bezenye Községi Önkormányzat képviselő-testülete a nemzeti köznevelésről szóló 2011. évi CXC. törvény végrehajtásáról rendelkező 229/2012. (VIII. 28.) Korm. rendelet 22. § (1) bekezdésében foglaltaknak megfelelően az óvodai felvételi körzethatárok megállapításáról úgy rendelkezik, hogy Bezenye Községi Önkormányzat fenntartásában és működtetésében lévő, Bezenyei Százszorszép Óvoda kötelező felvételt biztosító körzethatára megegyezik a település közigazgatási határával (teljes település).
2. Bezenye Községi Önkormányzat képviselő-testülete megbízza az aljegyzőt, hogy a képviselő-testületi döntést, valamint a nemzeti köznevelési törvény végrehajtásáról rendelkező 229/2012. (VIII. 28.) Korm. rendelet 22. § (2) bekezdésében szereplő adatokat rögzítse a köznevelés információs rendszerében.

Felelős: Wiegerné Mészáros Erika aljegyző

Határidő: a döntést követő 15 napon belül

1. **napirendi pont**

Az Önkormányzat 2023. évi költségvetési rendelete (II. olvasat)

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy az önkormányzatot nem csak a gazdasági problémák sújtják, hanem egyéb olyan gátló tényezők is megakadályozzák azt a szabad tervezést és álmodást, amit szerettek volna megvalósítani. Nem tudják megvalósítani az elképzeléseiket például a több, mint 34 millió forintos visszafizetési kötelezettség miatt. A Pénzügyi Bizottság a költségvetés II. olvasatát megtárgyalta, felkéri a bizottság elnökét az elhangzottak ismertetésére.

Nusser Györgyné bizottsági elnök elmondja, hogy a bizottság hosszasan tárgyalta a költségvetés II. olvasatát. A Pénzügyi Bizottság a költségvetés II. olvasatát egyhangúlag elfogadta, és az elhangzott változtatások beépítésével rendeletalkotásra alkalmasnak találja.

A polgármester kérdezi, hogy van-e kérdés, észrevétel javaslat az előterjesztéssel kapcsolatosan.

Szakos Géza képviselő kérdezi, hogy megkapják-e írásos formában a módosításokat.

Wiegerné Mészáros Erika aljegyző elmondja, hogy természetesen a rendelet tervezetet a képviselő-testület és a bizottsági tagok részére ki fogják küldeni.

A polgármester szavazásra teszi fel az önkormányzat 2023. évi költségvetésének II. olvasatáról szóló határozati javaslatot.

A képviselő-testület *egyhangúlag, 7 igen szavazattal* az alábbi határozatot hozza:

**22/2023. (II. 21.) határozat**

A Bezenye Községi Önkormányzat Képviselő-testülete az önkormányzat 2023. évi költségvetésének II. olvasatát elfogadja, az elhangzott változtatások beépítésével rendeletalkotásra alkalmasnak találja.

Felelős: Márkus Erika polgármester

Határidő: azonnal

1. **napirendi pont**

A polgármester 2023. évi szabadságütemezésének jóváhagyása

Dr. Gáli Péter jegyző ismerteti az előterjesztés szövegét, melyet minden képviselő és bizottsági tag előzetesen megkapott. Kéri, hogy a képviselő-testület a polgármester 2023. évi szabadságának ütemezését hagyja jóvá.

A polgármester megköszöni az előterjesztést, majd kérdezi, hogy van-e kérdés, észrevétel.

Mivel kérdés, észrevétel nem érkezett, szavazásra teszi fel a polgármester 2023. évi szabadságütemezésének jóváhagyásáról szóló határozati javaslatot.

A képviselő-testület *egyhangúlag, 7 igen szavazattal* az alábbi határozatot hozza:

**23/2023. (II. 21.) határozat**

Bezenye Községi Önkormányzat Képviselő-testülete Bezenye Község Polgármesterének 2023. évi szabadságolási ütemtervét a határozat 1. melléklete szerint hagyja jóvá.

Felelős: dr. Gáli Péter jegyző

Határidő: folyamatos

1. **napirendi pont**

Bezenye SE 2022. év II. félévi beszámolója

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a Pénzügyi Bizottság megtárgyalta a beszámolót, felkéri a bizottság elnökét az elhangzottak ismertetésére.

Nusser Györgyné bizottsági elnök elmondja, hogy a Pénzügyi Bizottság egyhangúlag elfogadta, és elfogadásra javasolja a Bezenye SE II. félévi beszámolóját. Hosszan beszéltek az ez évi támogatásról is, hiszen az is része a költségvetésnek.

Márkus Erika polgármester megköszöni Csák Krisztiánnak, a Bezenye SE elnökének egész éves kitartó munkáját, elmondja, hogy jól összetartja mind a sportegyesületet, mind pedig a közösséget. A munkája nem csupán a sportról szól, hanem jelentős közösségformáló szerepe is van.

Mivel kérdés, észrevétel nem érkezett, a polgármester szavazásra teszi fel a Bezenye SE 2022. év II. félévi beszámolója elfogadásáról szóló határozati javaslatot.

A képviselő-testület *6 igen szavazattal és 1 tartózkodással* az alábbi határozatot hozza:

**24/2023. (II. 21.) határozat**

Bezenye Községi Önkormányzat Képviselő-testülete a Bezenye SE 2022. év II. félévi gazdálkodásáról szóló beszámolóját elfogadja.

Felelős: Márkus Erika polgármester

Határidő: 2023. február 28.

1. **napirendi pont**

A közterület használat szabályairól szóló rendelet felülvizsgálata

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy az előző testületi ülésen már tárgyalták a rendeletet, de pontosításokra volt szükség. A Pénzügyi Bizottság megtárgyalta, felkéri a bizottság elnökét az elhangzottak ismertetésére.

Nusser Györgyné bizottsági elnök elmondja, hogy a Pénzügyi Bizottság nagyon hosszasan tárgyalta a közterület használat szabályairól szóló rendeletet, mert többüknek az az álláspontja, hogy azt az áldatlan parkírozási állapotot, ami a faluban uralkodik, meg kellene szüntetni, és ehhez volt javaslatuk. A személygépkocsi zöldfelületen történő parkírozását valamilyen módon szabályozni kellene, meg kell nézni, hogy az erre vonatkozó pont beiktatásával történik-e valamilyen változás a falu életének képében.

A jegyző elmondja, hogy ez nem egy egyszerű kérdéskör. Először is nem zöldfelületről van szó a javaslat szerint, hanem közterület személygépkocsi tárolására szóló 72 óránál hosszabb ideig tartó igénybevétele esetén kellene közterület foglalási engedélyre szert tenni az ezt igénylőnek, aminek a mértéke 500,-Ft/m2/hó lenne.

Nusser Györgyné képviselő elmondja, hogy megpróbálnak érvényt szerezni ennek, hogy legyen változás. Szeretnék, ha ennek a feladatnak lenne felelőse, munkakör szerint véleménye szerint az építésügyi előadó hatáskörébe kellene, hogy tartozzon.

A lakosság részéről Salamon Ferenc szót kér, és elmondja, hogy három éve lesz, hogy az építési osztályra beküldött egy levelet a közterülettel kapcsolatban, azonban választ nem kapott rá. A levelében azt adta elő, hogy ő fizetne közterület foglalási díjat vagy kibérelné a mögöttük lévő önkormányzati területet, akár meg is venné azt, ha volna rá lehetőség. Ezzel a falunak is plusz bevétele lehetne.

A polgármester azt a kérdést veti fel, hogy milyen módon lehetne ellenőrizni a 72 óra időtartam meghaladását, ugyanis az építésügyi előadó csak kedd-szerdai napokon van Bezenyén.

A jegyző hozzáfűzi, hogy olyan személyre lenne szükség, aki bejárja a falut, és ha észleli az eseményt, tudja jelezni a hatóság, a jegyző felé. Nem közterület felügyelő, hatósági jogosítványai nem lesznek.

Nusser Györgyné képviselő elmondja, hogy úgy gondolja, hogy ez teljesen az építésügyi előadó munkakörébe illik. Meg kell próbálni, aztán meglátják, hogy tudja-e teljesíteni, avagy nem tudja teljesíteni.

Szakos Géza képviselő elmondja, hogy közlekedésbiztonsági szempontból is érdemes megvizsgálni, hogy a Petőfi utcánál már felvetődött egyszer az egyirányúsítás kérdése. Az ilyen típusú megoldás szerinte eredményre vezető lehet, más utcákban is. Ha egyirányú egy utca, akkor az egyik oldalán lehetőség van parkolásra, a másik oldalán pedig közlekedésre. A Jókai utca pont jó példa arra, hogy váltott parkolást csinálnak azért, hogy el lehessen férni. A közlekedési rend ilyen fajta szabályozását ő alapvetően támogatná.

A jegyző összefoglalja a rendelet tervezetének szóban forgó szakaszát, és kérdezi, hogy a képviselő-testület tisztában van-e az abban foglaltakkal.

Mivel kérdés, észrevétel nem érkezett, a polgármester szavazásra teszi fel a közterület használatáról szóló rendelet tervezetének elfogadását.

A képviselő-testület *egyhangúlag, 7 igen szavazattal* az alábbi rendeletet alkotja:

**3/2023. (II. 22.) önkormányzati rendelet**

A Bezenye Községi Önkormányzat Képviselő-testülete a közterület használatáról és felbontásáról szóló önkormányzati rendeletét – a melléklet szerinti tartalommal - megalkotja*.*

1. **napirendi pont**

Mosonmagyaróvári Térségi Társulás megállapodás módosítása

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. A Pénzügyi Bizottság megtárgyalta, felkéri a bizottság elnökét az elhangzottak ismertetésére.

Nusser Györgyné bizottsági elnök elmondja, hogy a Pénzügyi Bizottság az előterjesztést megtárgyalta, egyhangúlag támogatja elfogadását.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 7 igen szavazattal* az alábbi határozatot hozza:

**25/2023. (II. 21.) határozat**

1. Bezenye Községi Önkormányzat Képviselő-testülete hozzájárul, hogy a Kistérségi Egyesített Szociális Intézmény, Égszíntér Fogyatékossággal Élők Nappali Intézmény 9200 Mosonmagyaróvár, Szent István Király út 155. szám alatti telephelye törlésre kerüljön.
2. Bezenye Községi Önkormányzat Képviselő-testülete jóváhagyja, hogy a Kistérségi Egyesített Szociális Intézmény fejlesztő foglalkoztatás 9200 Mosonmagyaróvár, Szent István Király út 155. szám alatti foglalkoztatási helye megszüntetésre kerüljön.
3. Bezenye Községi Önkormányzat Képviselő-testülete hozzájárul, hogy a Család- és Gyermekjóléti Központ, Gyermekek Átmeneti Otthona telephelye 9200 Mosonmagyaróvár, Lengyári utca 2. címről 9200 Mosonmagyaróvár, Ferenczy Károly utca 33. címre változzon.
4. Bezenye Községi Önkormányzat Képviselő-testülete jóváhagyja, hogy a Család- és Gyermekjóléti Központ, Napközbeni Gyermekfelügyelet telephelye 9200 Mosonmagyaróvár, Lengyári utca 2. címről 9200 Mosonmagyaróvár, Ferenczy Károly utca 33. címre változzon.
5. Bezenye Községi Önkormányzat Képviselő-testülete hozzájárul, hogy jelen határozat 1., 2, 3. és 4. pontjai értelmében Mosonmagyaróvár Térségi Társulás Társulási Megállapodás 8.) és 9.) pontján a változások átvezetésre kerüljenek.
6. Bezenye Községi Önkormányzat Képviselő-testülete elfogadja, hogy a Társulási Megállapodás 2. sz. melléklete helyébe jelen határozat 1. sz. melléklete lépjen.
7. Bezenye Községi Önkormányzat Képviselő-testülete elfogadja Mosonmagyaróvár Térségi Társulás egységes szerkezetbe foglalt Társulási Megállapodását jelen határozat 2. sz. melléklete szerinti tartalommal.
8. Bezenye Községi Önkormányzat Képviselő-testülete felhatalmazza a polgármestert, hogy a módosításokkal egységes szerkezetbe foglalt Társulási Megállapodást írja alá.
9. A módosításokkal egységes szerkezetbe foglalt Társulási Megállapodás a törzskönyvi nyilvántartásba történő bejegyzés napjával lép hatályba.
10. Bezenye Községi Önkormányzat Képviselő-testülete felkéri a polgármestert, hogy a Társulás elnökét értesítse a döntésről.

Felelős: Márkus Erika polgármester

Határidő:ülést követő 5 munkanapon belül

1. **napirendi pont**

Leader csatlakozási megállapodás

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. A Pénzügyi Bizottság megtárgyalta, felkéri a bizottság elnökét az elhangzottak ismertetésére.

Nusser Györgyné bizottsági elnök elmondja, hogy a Pénzügyi Bizottság az előterjesztést megtárgyalta, egyhangúlag támogatja elfogadását.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 7 igen szavazattal* az alábbi határozatot hozza:

**26/2023. (II. 21.) határozat**

1. Bezenye Községi Önkormányzat Képviselő-testülete felhatalmazza a polgármestert a Szigetköz – Mosoni-sík LEADER Egyesület csatlakozási szándéknyilatkozatának aláírására.
2. Bezenye Községi Önkormányzat Képviselő-testülete a 2008-ban a Szigetköz – Mosoni-sík LEADER Egyesület részére a Munkaszervezet működésének előfinanszírozására átadott lakosságarányos kölcsönt a 2023-2027 időszakra továbbra is a szervezet rendelkezésére bocsátja.

Felelős: Márkus Erika polgármester

Határidő: 2023. február 28.

1. **napirendi pont**

Leader művelődési ház belső felújítás projektindítási munkálatok megkezdése

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. A Pénzügyi Bizottság megtárgyalta, felkéri a bizottság elnökét az elhangzottak ismertetésére.

Nusser Györgyné bizottsági elnök elmondja, hogy a Pénzügyi Bizottság az előterjesztést megtárgyalta, egyhangúlag támogatja elfogadását.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 7 igen szavazattal* az alábbi határozatot hozza:

**27/2023. (II. 21.) határozat**

1. Bezenye Községi Önkormányzat Képviselő-testülete felkéri a polgármestert, hogy a Szigetköz - Mosoni-sík LEADER Helyi Akciócsoport VP6-19.2.1.-81-1-17 kódszámú felhívására, a kultúrház belső felújítására benyújtott pályázat alapján az előkészítő dokumentációt készíttesse el, és az árajánlatkérési folyamatot indítsa el.
2. Bezenye Községi Önkormányzat Képviselő-testülete felhatalmazza a polgármestert a szükséges szerződések megkötésére.
3. Bezenye Községi Önkormányzat vállalja, hogy a 6.989.081,- Ft összköltségű projekt megvalósításához az önerő összegét, 1.989.081,- Ft-ot a 2023. évi költségvetéséből biztosítja.

Felelős: Márkus Erika polgármester

Határidő: 2023. március 11.

1. **napirendi pont**

TOP\_PLUSZ-1.2.1 Élhető települések projektindítási munkálatok megkezdése

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. A Pénzügyi Bizottság megtárgyalta, felkéri a bizottság elnökét az elhangzottak ismertetésére.

Nusser Györgyné bizottsági elnök elmondja, hogy a Pénzügyi Bizottság a határozati javaslatot úgy módosítaná, hogy az árajánlatok beérkezését követően döntsenek majd a támogatásból nem finanszírozható költségek fedezetének biztosításáról. A határozati javaslatot egyebekben egyhangúan támogatják, és elfogadásra javasolják.

Mivel kérdés, észrevétel nem érkezett, a polgármester szavazásra teszi fel a határozati javaslatot azzal a módosítással, hogy a Pénzügyi Bizottság javaslata szerint a támogatásból nem finanszírozható költségek összegét a későbbiekben határozzák meg.

A képviselő-testület *egyhangúlag, 7 igen szavazattal* az alábbi határozatot hozza:

**28/2023. (II. 21.) határozat**

1. Bezenye Községi Önkormányzat Képviselő-testülete felkéri a polgármestert, hogy TOP\_PLUSZ-1.2.1 Élhető települések – Fejlesztések Bezenyében címmel benyújtott pályázat alapján a projekt előkészítő munkákat kezdje meg, illetve a támogatói okiratban az 1. mérföldkő teljesítéséhez szükséges dokumentációt készíttesse el, és a beszerzési eljárásokat indítsa el.
2. Bezenye Községi Önkormányzat Képviselő-testülete felhatalmazza a polgármestert a közbeszerzési eljárást lefolytató vállalkozó személyére vonatkozó ajánlatkérési eljárás lebonyolítására.
3. Bezenye Községi Önkormányzat vállalja, hogy a 88.670.000,- Ft összköltségű projekt megvalósításához kapcsolódó pénzügyi forrásokat, melyek a pályázati forrásból lehívhatók, az önkormányzat 2023. évi költségvetésében biztosítja. A támogatásból nem finanszírozható költségekhez önerőt biztosít, melynek összegéről a későbbiekben hoz döntést.

Felelős: Márkus Erika polgármester

Határidő: 1. pont vonatkozásában: 2023. május 31.

2. pont vonatkozásában: az április 18-ra tervezett képviselő-testületi ülés

3. pont vonatkozásában: folyamatos

1. **napirendi pont**

TOP\_PLUSZ-1.2.3 Belterületi utak fejlesztése projektindítási munkálatok megkezdése

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. A Pénzügyi Bizottság megtárgyalta, felkéri a bizottság elnökét az elhangzottak ismertetésére.

Nusser Györgyné bizottsági elnök elmondja, hogy a Pénzügyi Bizottság úgy döntött, hogy azt javasolja a képviselő-testületnek, hogy a nem finanszírozható költségekről majd később döntsön, az önerő összegét a későbbiekben tudják majd meghatározni. Valószínűleg nem lesz elegendő a teljes finanszírozásra a támogatás ötvenmillió forintos összege.

A polgármester megköszöni a tájékoztatást, és mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 7 igen szavazattal* az alábbi határozatot hozza:

**29/2023. (II. 21.) határozat**

1. Bezenye Községi Önkormányzat Képviselő-testülete felkéri a polgármestert, hogy TOP\_PLUSZ-1.2.3-21-GM1-2022-00043 azonosító számú, Belterületi út fejlesztése Bezenyén címmel benyújtott pályázat alapján a projekt előkészítő munkákat kezdje meg, illetve a támogatói okiratban az 1. mérföldkő teljesítéséhez szükséges dokumentációt készíttesse el, és a beszerzési eljárásokat indítsa el.
2. Bezenye Községi Önkormányzat Képviselő-testülete felhatalmazza a polgármestert a közbeszerzési eljárást lefolytató vállalkozó személyére vonatkozó ajánlatkérési eljárás lebonyolítására.
3. Bezenye Községi Önkormányzat vállalja, hogy az 50.000.000,- Ft összköltségű projekt megvalósításához kapcsolódó pénzügyi forrásokat, melyek a pályázati forrásból lehívhatók, az önkormányzat 2023. évi költségvetésében biztosítja. A támogatásból nem finanszírozható költségekhez önerőt biztosít, melynek összegéről a későbbiekben hoz döntést.

Felelős: Márkus Erika polgármester

Határidő: 1. pont vonatkozásában: 2023. május 31.

2. pont vonatkozásában: az április 18-ra tervezett képviselő-testületi ülés

3. pont vonatkozásában: folyamatos

1. **napirendi pont**

Kistérségi Egészségmegőrző Program szerződéstervezet jóváhagyása

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy egy egészségügyi szolgáltatást nyújtó szervezetről van szó, így a tanyagondnoki szolgálat jogszerűen láthatja el a szolgáltatást igénybe vevők helyszínre szállítását. A napirendi pontot a Pénzügyi Bizottság megtárgyalta, felkéri a bizottság elnökét az elhangzottak ismertetésére.

Nusser Györgyné bizottsági elnök elmondja, hogy a Pénzügyi Bizottság a határozati javaslatot elfogadta, és a képviselő-testületnek elfogadásra javasolja. Megköszöni az előterjesztés kiegészítését, mert a bizottsági ülésen vetődött fel, hogy egészségügyi intézmény-e az egészségmegőrző program helyszíne. Ha esetleg ellenőrzik a tanyabuszt, akkor ebből ne lehessen probléma.

Szakos Géza képviselő kérdezi, hogy az egészségmegőrző program szerződő felének mi a pontos neve és helyszíne.

A polgármester elmondja, hogy Flexum Gyógyászati Központ, és Mosonmagyaróváron a Flexum Thermal & Spa termálnál van.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 7 igen szavazattal* az alábbi határozatot hozza:

**30/2023. (II. 21.) határozat**

Bezenye Községi Önkormányzat Képviselő-testülete úgy határoz, hogy a Kistérségi Egészségmegőrző Program megállapodását a melléklet szerint jóváhagyja, és felhatalmazza a polgármestert a megállapodás aláírására.

Felelős: Márkus Erika polgármester

Határidő: 2023. február 28.

1. **napirendi pont**

Az önkormányzat képviselete a 3012368959 számú szabálytalansági döntés jogorvoslatának ügyében

A polgármester ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy a visszafizetési kötelezettséget elismerik, azonban megpróbálnak segítséget kérni a visszafizetési kötelezettség teljesítéséhez, hiszen a 34 millió forint feletti összeg hatalmas teher az önkormányzat költségvetésében. Ügyvédi segítséget kérnek, hogy megvizsgálják, milyen jogi lehetőségek vannak az összeg kivitelezőtől történő visszaszerzésére, esetleges kártérítésre. A folyamatban lévő más ügyek sokasága miatt a polgármester segítséget kér a képviselőktől. Kéri, hogy valaki vállalja el közülük, hogy ezt az ügyet képviseli, menedzseli az önkormányzat nevében, a megfelelő felhatalmazások birtokában. Nem tárgyalta egyik bizottság sem a napirendi pontot, kéri, hogy a képviselő-testület most beszélje át a lehetőségeket.

Szakos Géza képviselő elmondja, hogy amikor fény derült a szabálytalansági eljárás megindítására évekkel ezelőtt, ő szorgalmazta, hogy minél előbb álljanak neki, hogy járják körbe alaposan, hogy megfelelő volt-e a kivitelezés. Eleve harmincmillió forint feletti összeget nem kapott meg az önkormányzat, mert szabálytalannak minősítette az irányító hatóság a kivitelezést. A polgármester akkor azt mondta, hogy várják meg a hatósági vizsgálatok végeredményét. Ennek az lett a vége, hogy nem csak a pályázati összeg másik felét nem kapta meg az önkormányzat, hanem a megkapott összeget is vissza kell fizetniük.

A polgármester hozzáfűzi, hogy most is úgy gondolja, hogy amíg a hatóságok vizsgálódnak, addig nem lehet lépéseket tenni.

Szakos Géza képviselő szerint a hatóságok nem vizsgálódtak, hanem csendben voltak, és most elégelték meg.

A polgármester azt válaszolja, hogy ez nem így van. A hatóságok vizsgálatokat folytattak le, és most zárták le az eljárást, ennek eredménye a helybenhagyó döntésről szóló határozat. Amíg egy ügy folyamatban van, nincs lezárva, addig nem lehet lépéseket tenni. Most viszont arra kéri a képviselő-testület tagjait, hogy segítsék a munkáját, mert ez hatalmas feladat.

Szakos Géza képviselő felveti, hogy döntsenek arról, hogy egyáltalán meg akarják-e ezt az ügyet indítani.

Dr. Gáli Péter jegyző elmondja, hogy erről már született döntés. Erről szól a 3/2023. (I. 24.) képviselő-testületi határozat.

Szakos Géza képviselő elmondja, hogy egyébként azt sem érti, hogy ha egyszer egy szabálytalansági eljárás kapcsán megállapították a hiányosságokat – például a fuvarlevelek alapján azt, hogy nem került a megfelelő mennyiségű anyag oda- illetve elszállításra - , akkor miért az önkormányzatnak kell érvényesítenie a követelését, miért nem teszik ezt meg a hatóságok.

A polgármester elmondja, hogy azért, mert a támogatóval az önkormányzat szerződött, tehát az önkormányzattól követelheti vissza a támogatás összegét. A kivitelezővel az önkormányzat szerződött, tehát tőle az önkormányzat követelheti vissza a szerződött összeget, illetve annak egy részét.

Szakos Géza képviselő megköszöni, hogy szót kapott. Ennyit akart elmondani.

A jegyző elmondja, hogy a jelen napirendi pont arról szól, hogy ki fogja segíteni az ügyvéd munkáját, ki vállalja a képviselő-testület tagjai közül, hogy képviseli az önkormányzatot, és működik közre a per során.

Szakos Géza képviselő elmondja, hogy ingyen és bérmentve ezt nem fogja senki vállalni.

A polgármester elmondja, hogy Hiltser Mátyás alpolgármesteren kívül mindenki kap tiszteletdíjat. Egyébként szerinte az önkormányzatiság arról szól, hogy valaki jelölteti magát, és megválasztása után tesz a faluért, csinál valamit. A képviselők mindig elmondják, hogy szívesen segítenek, ha a polgármester kéri. Most itt ez a nagy feladat, ami jelenleg meghaladja a kapacitását, ezért kéri ebben a képviselők segítségét.

Szakos Géza képviselő szeretné hozzáfűzni, hogy havi tizennégyezer forintot kap tiszteletdíj gyanánt. Ő ezt az összeget nem szokta felajánlani jótékonysági célra, sörözni szokott belőle. Ez az összeg aránytalanul kevés lenne ahhoz, hogy ekkora feladatot elvégezzen.

A polgármester elmondja, hogy nem a tiszteletdíj miatt ültek a képviselői székbe a választások után, hiszen akkor még nem is volt tiszteletdíj.

Nusser Györgyné bizottsági elnök elmondja, hogy ezt nagyon egyszerűen rövidre lehet zárni. A polgármester kérdezze meg, hogy vállalja-e valaki ezt a feladatot. Ha nem vállalja senki, akkor az ő felelőssége lesz, ugyanis polgármesterként kötelessége végigvinni az ügyet.

A polgármester kérdezi, hogy ki szeretné képviselni az önkormányzatot ebben az ügyben. Mivel a képviselők nem szólnak, a polgármester kifejezi szomorúságát, majd átfogalmazza a határozati javaslatot. Bezenye Községi Önkormányzat képviselő-testülete úgy határoz, hogy a polgármester látja el ezt a feladatot, és egy képviselő sem működik közre az ügy előkészítésében.

Márkus Erika polgármester szavazásra teszi fel a megfogalmazott határozati javaslatot.

A képviselő-testület *5 igen, 1 nem szavazattal és 1 tartózkodással* az alábbi határozatot hozza:

**31/2023. (II. 21.) határozat**

Bezenye Községi Önkormányzat Képviselő-testülete úgy döntött, hogy a polgármester látja el az önkormányzat képviseletét a 3012368959 számú szabálytalansági döntés jogorvoslatának ügyében, és egy képviselő sem működik közre a peranyag előkészítésében.

Felelős: Márkus Erika polgármester

Határidő: azonnal

1. **napirendi pont**

TSZ területén tervezett lakópark környezeti vizsgálata

A polgármester elmondja, hogy az előterjesztést megelőzte egy főépítészi állásfoglalás. Felkéri Fuhrmann Vilmos építésügyi előadót, hogy terjessze elő a napirendi pontot.

Fuhrmann Vilmos ismerteti az előterjesztés szövegét, melyet minden képviselő és bizottsági tag előzetesen megkapott. Elmondja, hogy speciális helyzet állt elő, ugyanis az eljárás már korábban megindult, két és fél – három éve már. Időközben megváltozott a jogszabályi környezet, a rendezési terv elkészítésének folyamata változott. Arra kértek állásfoglalást, hogy ebben a speciális helyzetben a régi kormányrendelet szerint indítsák újra vagy folytassák az eljárást, vagy pedig a menet közben életbe lépett új rendelet alapján. A kormányhivatal állásfoglalása szerint az új rendeletet kell alkalmaznia az önkormányzatnak, a régi tartalommal. Jelen esetben ez annyit jelent, hogy az egész eljárás az E-TÉR-ben fog történni, ami egy elektronikus felület. Csak ott lehet nyilatkozatokat tenni, tehát ez a része megváltozik. A partnerségi egyeztetés viszont helyben is fog történni, a régi rend szerint, és lesz az E-TÉR-ben is. Ennek az anyagnak az előkészítésére fel kell venniük a tervezővel a kapcsolatot, mert feltétele az előzetes adatszolgáltatás, és a főépítésznek kell meghatároznia ennek a tartalmi elemeit, tulajdonképpen azt, hogy mit kell, hogy tartalmazzon. Erre két megoldás van. Vagy a főépítész önmaga meghatározza, vagy a tervezővel együtt fogja meghatározni, vagy esetleg be lehet vonni független külső településtervezőt. A képviselő-testületnek döntést kell majd hoznia az elkészült dokumentum lista elfogadásáról. Ezután folytatható le a helyi partnerségi egyeztetés, majd E-TÉR-be fel kell tölteni az előzetes környezeti értékelést is. A beérkezett vélemények függvényében módosul vagy módosulhat majd az elvégzendő tervezési feladat. A tervező, ha szükséges, átdolgozza ez alapján a terveket. Mindezek után folytatódhat az egyeztetési folyamat. Ezért vetődött fel már az előkészítési szakaszban, hogy mivel várhatóan nézetkülönbségek lesznek, célszerű volna egy kívülálló településtervezőt bevonni az eljárásba.

A polgármester elmondja, hogy azt gondolja, hogy az lenne a helyénvaló, ha egy független szakértő készítené el az előzetes tanulmányokat. Arra gondoltak, hogy a mérnök kamarától megkérik az erre jogosult tervezők listáját, ami alapján kérhetnek árajánlatot, és felkérhetnek független szakértőt a feladat elvégzésére. Fontosnak tartja, hogy ez egy független személy legyen, és semmiképpen sem olyan ember munkájára van szükség, aki esetleg már elköteleződött valahova. Ha elkészítik a környezeti értékelést, hatástanulmányt, akkor az fel lesz töltve az E-TÉR felületére, lakossági fórumon tájékoztatják a lakosságot. Mindenki nyugodt lehet, ha ezt a mérnök kamara listájáról választott független szakember fogja elkészíteni.

Szakos Géza képviselő kérdezi az építésügyi előadótól, hogy a korábbi képviselő-testületi ülésen jelen volt a Tér-Háló településtervezője is. Kifejezetten ő hívta fel a figyelmet arra, hogy megváltozott a jogszabályi környezet. Az új jogszabályi környezetnek megfelelően már át is dolgozták ezt a projektet. Kérdezi, hogy miért kell nekik most ismét dönteniük.

Az építésügyi előadó elmondja, hogy azért, mert a jogszabály szerint főépítész mindenképp szükséges. Tehát a településtervező összeállíthatja a főépítésszel együtt a programot, de önmagában nem. A következő opciók vannak a dokumentumlista összeállítására. Az egyik, hogy a főépítész készíti el. A másik, hogy a településtervező a főépítésszel együtt. A harmadik opció, amikor egy kívülálló, független településtervező oldja meg a feladatot. A problémát itt az jelenti, hogy aki korábban megbízással ellátta Bezenye főépítészi feladatait, azóta már szintén a Tér-Hálónál dolgozik.

A polgármester hozzáfűzi, hogy a 419/2021. kormányrendelet előírásai az irányadók, viszont a régi, 314/2017. kormányrendeletben foglalt tartalom szerint. Tehát nem elég az, amit a decemberi ülésen ügyvéd úr elmondott, hogy átdolgozták a 419/2021. kormányrendelet szerint a terveket, figyelembe kell venni a régi kormányrendeletben leírt tartalmi elemeket is.

Fuhrmann Vilmos elmondja, hogy a két legjelentősebb eltérés a környezeti hatásvizsgálat és az E-TÉR bevezetése kapcsán olvasható. Sőt, úgy tudja, hogy júliustól újabb jogszabályváltozás lesz, de annak pontos tartalma még nem ismert.

Szakos Géza képviselő elmondja, hogy tudják, hogy nagyon kevés pénzük van, most mégis költeni akarnak erre. Miért nem veszik fel a kapcsolatot a vélt beruházóval, és mondják meg neki, hogy állja ennek a költségeit. Javasolja, hogy kössenek egy megállapodást az Agro-Limes Kft-vel a kiadások finanszírozására. A képviselő nem szeretné, ha pénzt áldoznának ennek a beruházásnak a megvalósulásához bármilyen kiadásra is.

Nusser Györgyné képviselő elmondja, hogy ha jól értette, akkor nemsokára újból módosítják a jogszabályi hátteret. Nem tudhatják, hogy ez a környezeti értékelés milyen mélységű kell, hogy legyen. Az is elképzelhető, hogy kétszer kellene érte fizetni, ha a jogszabályi háttér változása miatt ismét el kell készíttetni. Javasolja, hogy a határozati javaslat úgy szóljon, hogy ha szükséges a környezeti értékelés, ha ismerik a feltételeket, akkor rendeljék csak meg. Egyetért azzal, hogy ezt a vállalkozónak kellene fizetnie, és nem a falunak.

Fuhrmann Vilmos elmondja, hogy igazán itt most még nem is a környezeti értékelés szükségességéről kellene dönteni, mert azt majd a főépítész megmondja, hogy kell-e avagy sem. A megalapozó vizsgálat és az alátámasztó javaslat tartalmát kell meghatározni első körben, és ehhez kell most egy főépítész.

Nusser Györgyné képviselő elmondja, hogy szeretné konkrétan leírva látni, hogy végül is kell-e környezeti hatástanulmány vagy nem.

Az építésügyi előadó elmondja, hogy ezért van szükség arra, hogy legyen egy dokumentációlista. Erre kellene egy független településtervező. Hogy ne a Tér-Háló és ne az önkormányzat állítsa össze, az érdekellentétek miatt.

Nusser Györgyné képviselő úgy gondolja, hogy ez esetben az előterjesztés nem jó, készítsék elő újra, és hozzák be a következő testületi ülésre. Ellentmondásos az egész.

A polgármester megfogalmazza, hogy a határozati javaslat az elhangzottak alapján az, hogy a napirendet a testület a következő ülésen újra tárgyalja.

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *egyhangúlag, 7 igen* szavazattal a következő határozatot hozta:

**32/2023.(II.21.) határozat**

Bezenye Községi Önkormányzat Képviselő-testülete úgy döntött, hogy a környezeti hatásvizsgálathoz szükséges főépítész kijelölésével kapcsolatos napirendi pontot a következő rendes képviselő-testületi ülésen újra tárgyalja.

Felelős: Márkus Erika polgármester

Határidő: a következő rendes testületi ülés

Mivel több kérdés, észrevétel nem érkezett, a polgármester megköszöni a részvételt és az ülést 18:35 perckor bezárja.

k.m.f.

**Márkus Erika dr. Gáli Péter**

polgármester jegyző

Jegyzőkönyv hitelesítők:

**Kammerhofer Lívia Nusser Györgyné**

jegyzőkönyv hitelesítő jegyzőkönyv hitelesítő